फैगौ 30 अक्टबराव हादरसानि मोनबा बिधान सभा बियाबाव उफ्रा बिसायख’थिया खुंजागोन। बेखौ लानानै हारिमायारि, रायजोयारि आरो जायगायारि राजखान्थि दोलोनि दैदेनगिरि-मावथिफोरा गोबां मुखुब जाबाय थानाय समावनो हादरसायाव मुवा-बेसादफोरनि बेसेना अख्रां नांहां जानायखौ नुनो मोननाय जादों। दा जा समाव मुवा-बेसादफोरनि बेसेना बांनायाव सरासनस्रा सुबुंफोरखौ गोदोना सेरथेनाय बादि खालामनाय समावनो सोरखारा रायजोयारि भरालनिफ्राय कौटि-कौटि रां खरसा खालामनानै उफ्रा बिसायख’थिखौ खुंनो फेम्फा दामदों। बाथ्राया जाबायनि फरायसा-फरायसुलि आरो सरासनस्रा सुबुंफोरनि थाखाय कभिडनि नेम-खान्थिफोरखौ जाबसिननानै होदोंब्लाबो नाथाय बिसायख’थि फोसावदिंनाय हाबाफारियाव बेनि बागै बयखौबो बावगोमानाय बादि थासारि सोमजिदों। सोरखारा बेरा फार्सेथिं कभिडनि नेम-खान्थिफोरखौ फरायसा-फरायसुलि आरो सरासनस्रा सुबुंफोरनि थाखाय गोरा खालामदों नाथाय गुबुन फार्से बिसायख’थिनि फोसावदिंनाय हाबाफारिफोराव कभिडनि नेम-खान्थिफोरखौ मानियै बादि थासारि सोमजिनाय नुनो मोनो। फैगोन समफोराव कभिड जिउसा सनदेरनायनि सायाव आसाम हादरसानि गाहाइ नेहाथारि जिष्णु बरुवाया बुंदोंदि कभिडनि प्रट’कलखौ मानिनानै सोलियाबा फैगौ नै-थाम दाननि उनाव कभिडनि थामथि दोहौआ फैनो हागौ ! कभिड प्रट’कल मानिनानै सोलिनो रायजोफोरखौ बिथाङा खावलायदों । बिदि खावलायसेयावबो दिनै बिसायख’थिनि फोसावदिंनाय हाबाफारियाव मानिनाय नुनो मोनाखै। मानिबा जाहोननि थाखाय कभिडनि थामथि दोहौया आसामाव जामारोब्ला बिनि दायनिगिरिया सोर जागोन ? नाथाय फरायसालि-फरायसालिमाफोरखौ बन्द खालामनानै फरायसा-फरायसुलिफोरनि इयुना दिनै खोमसिथिं थांनो नागिरनाय समावनो खायसेफोरा गोहोनि थाखाय जावलिया बादि जानानै बिसायख’थिनि हाबाफारिफोराव ओंखारनाय नुनो मोनो।